Title: ประกาศกระทรวงการคลัง เรื่อง คำสั่งรัฐมนตรีให้ไว้แก่นิติบุคคลรับอนุญาต (ฉบับที่ 7)

ประกาศกระทรวงการคลัง

ประกาศกระทรวงการคลัง
เรื่อง
คำสั่งรัฐมนตรีให้ไว้แก่นิติบุคคลรับอนุญาต
(ฉบับที่ ๗)[๑]

อาศัยอำนาจตามความในข้อ
๓ ข้อ ๑๖ และข้อ ๒๐ แห่งกฎกระทรวง ฉบับที่ ๑๓ (พ.ศ. ๒๔๙๗)
ออกตามความในพระราชบัญญัติควบคุมการแลกเปลี่ยนเงิน พุทธศักราช ๒๔๘๕
ซึ่งแก้ไขเพิ่มเติมโดยกฎกระทรวง ฉบับที่ ๒๖ (พ.ศ. ๒๕๕๑)
ออกตามความในพระราชบัญญัติควบคุมการแลกเปลี่ยนเงิน พุทธศักราช ๒๔๘๕
รัฐมนตรีว่าการกระทรวงการคลังประกาศข้อกำหนดเป็นคำสั่งซึ่งนิติบุคคลรับอนุญาตจะต้องปฏิบัติ
ดังต่อไปนี้

ข้อ
๑  ให้ยกเลิกความในข้อ ๙
ของประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่
๓๑ มีนาคม ๒๕๔๗ ซึ่งแก้ไขเพิ่มเติมโดยประกาศกระทรวงการคลัง เรื่อง
คำสั่งรัฐมนตรีให้ไว้แก่นิติบุคคลรับอนุญาต (ฉบับที่ ๖) ลงวันที่ ๒๓ กรกฎาคม ๒๕๕๐
และให้ใช้ความดังต่อไปนี้แทน
ข้อ ๙ 
เมื่อได้รับเงินตราต่างประเทศในนามของบุคคลใด
นิติบุคคลรับอนุญาตต้องแจ้งให้บุคคลนั้นทราบ
และแจ้งด้วยว่าต้องขายหรือฝากเงินตราต่างประเทศนั้นกับนิติบุคคลรับอนุญาตรายหนึ่งรายใดภายในสามร้อยหกสิบวันนับแต่วันที่ได้รับแจ้งดังกล่าว

ข้อ
๒  ให้ยกเลิกความในข้อ ๑๒
ของประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่
๓๑ มีนาคม ๒๕๔๗ ซึ่งแก้ไขเพิ่มเติมโดยประกาศกระทรวงการคลัง เรื่อง
คำสั่งรัฐมนตรีให้ไว้แก่นิติบุคคลรับอนุญาต (ฉบับที่ ๖) ลงวันที่ ๒๓ กรกฎาคม ๒๕๕๐
และให้ใช้ความดังต่อไปนี้แทน
ข้อ ๑๒ 
ในการขายหรือแลกเปลี่ยนเงินตราต่างประเทศเพื่อวัตถุประสงค์ดังต่อไปนี้
ให้นิติบุคคลรับอนุญาตขายหรือแลกเปลี่ยนได้ไม่เกินวงเงินที่เจ้าพนักงานกำหนดซึ่งต้องไม่เกินวงเงินดังต่อไปนี้
(๑)
เพื่อลงทุนหรือให้กู้ยืมแก่กิจการที่ต่างประเทศที่ไม่ได้ประกอบธุรกิจซื้อขายหลักทรัพย์ต่างประเทศ
ดังนี้
(ก)
การส่งเงินไปลงทุนหรือให้กู้ยืมแก่กิจการในเครือของตนตามที่เจ้าพนักงานกำหนด
เป็นจำนวนรวมกันไม่เกินปีละหนึ่งร้อยล้านดอลลาร์สหรัฐหรือเทียบเท่าตามอัตราตลาด
(ข)
การส่งเงินไปลงทุนหรือให้กู้ยืมแก่กิจการที่มีสัดส่วนการถือหุ้นหรือมีส่วนเป็นเจ้าของในกิจการผู้ขอซื้อหรือแลกเปลี่ยนตั้งแต่ร้อยละ
๑๐ ขึ้นไป โดยสัดส่วนการถือหุ้นให้นับต่อหนึ่งราย
และการส่งเงินไปลงทุนหรือให้กู้ยืมแก่กิจการในเครือของกิจการดังกล่าวตามที่เจ้าพนักงานกำหนด
เป็นจำนวนรวมกันทั้งสิ้นไม่เกินปีละหนึ่งร้อยล้านดอลลาร์สหรัฐหรือเทียบเท่าตามอัตราตลาด
(ค)
การส่งเงินไปลงทุนตาม (ก) หรือ (ข)
โดยนิติบุคคลที่ตั้งขึ้นตามกฎหมายไทยและจดทะเบียนในตลาดหลักทรัพย์แห่งประเทศไทยซึ่งมีคุณสมบัติตามที่เจ้าพนักงานกำหนด
นิติบุคคลรับอนุญาตอาจพิจารณาขายหรือแลกเปลี่ยนได้เกินวงเงินที่กำหนดไว้ใน (ก) และ
(ข) แล้วแต่กรณี
(ง)
การส่งเงินไปให้กู้ตาม (ก) หรือ (ข) โดยนิติบุคคลที่ตั้งขึ้นตามกฎหมายไทย
และจดทะเบียนในตลาดหลักทรัพย์แห่งประเทศไทยซึ่งมีคุณสมบัติตามที่เจ้าพนักงานกำหนด
เป็นจำนวนไม่เกินปีละหนึ่งร้อยล้านดอลลาร์สหรัฐหรือเทียบเท่าตามอัตราตลาดต่อกรณี
(๒)
เพื่อส่งเงินซึ่งเป็นกรรมสิทธิ์ของคนไทยที่ย้ายถิ่นฐานไปพำนักอยู่ต่างประเทศเป็นการถาวร
เป็นจำนวนไม่เกินปีละหนึ่งล้านดอลลาร์สหรัฐหรือเทียบเท่าตามอัตราตลาดต่อผู้รับแต่ละราย
(๓)
เพื่อส่งเงินมรดกให้แก่ผู้รับมรดกซึ่งมีถิ่นพำนักถาวรในต่างประเทศเป็นจำนวนไม่เกินปีละหนึ่งล้านดอลลาร์สหรัฐหรือเทียบเท่าตามอัตราตลาดต่อผู้รับแต่ละราย
(๔)
เพื่อส่งไปให้ครอบครัวหรือญาติพี่น้องซึ่งมีถิ่นพำนักถาวรในต่างประเทศเป็นจำนวนไม่เกินปีละหนึ่งล้านดอลลาร์สหรัฐหรือเทียบเท่าตามอัตราตลาดต่อผู้รับแต่ละราย
(๕)
เพื่อซื้ออสังหาริมทรัพย์เป็นจำนวนไม่เกินปีละห้าล้านดอลลาร์สหรัฐหรือเทียบเท่าตามอัตราตลาดต่อราย
(๖)
เพื่อบริจาคให้แก่สาธารณประโยชน์เป็นจำนวนไม่เกินปีละหนึ่งล้านดอลลาร์สหรัฐหรือเทียบเท่าตามอัตราตลาดต่อราย

ข้อ
๓  ให้ยกเลิกความในข้อ ๑๔
ของประกาศกระทรวงการคลัง เรื่อง คำสั่งรัฐมนตรีให้ไว้แก่ตัวแทนรับอนุญาต ลงวันที่
๓๑ มีนาคม ๒๕๔๗ ซึ่งแก้ไขเพิ่มเติมโดยประกาศกระทรวงการคลัง เรื่อง
คำสั่งรัฐมนตรีให้ไว้แก่นิติบุคคลรับอนุญาต (ฉบับที่ ๖) ลงวันที่ ๒๓ กรกฎาคม ๒๕๕๐
และให้ใช้ความดังต่อไปนี้แทน
ข้อ ๑๔ 
นอกจากเจ้าพนักงานมีคำสั่งยกเว้นไว้หรือประกาศกำหนดวงเงินในแต่ละกรณีไว้เป็นอย่างอื่น
ในการรับเงินตราต่างประเทศเข้าบัญชีเงินฝากเงินตราต่างประเทศ
ให้นิติบุคคลรับอนุญาตตรวจสอบจนเป็นที่พอใจว่าเงินตราต่างประเทศที่จะรับเข้าบัญชีนั้นเป็นเงินที่ได้รับมาจากต่างประเทศหรือเป็นเงินที่บุคคลที่มีถิ่นที่อยู่ในประเทศซื้อ
แลกเปลี่ยน หรือกู้ยืมจากนิติบุคคลรับอนุญาตและให้ปฏิบัติ ดังต่อไปนี้
(๑)
กรณีเป็นเงินอันเกิดจากแหล่งเงินได้ในต่างประเทศ ให้รับฝากได้ตามจำนวนที่ขอนำฝาก
(๒)
กรณีเป็นเงินที่บุคคลที่มีถิ่นที่อยู่ในประเทศซื้อ แลกเปลี่ยน
หรือกู้ยืมจากนิติบุคคลรับอนุญาต ให้ปฏิบัติดังนี้
(ก)
รับฝากเงินตราต่างประเทศไม่เกินจำนวนที่ผู้ฝากยื่นเอกสารที่แสดงว่ามีภาระผูกพันที่จะต้องชำระเงินตราต่างประเทศให้แก่บุคคลในต่างประเทศหรือนิติบุคคลรับอนุญาต  ทั้งนี้ ยอดเงินฝากเงินตราต่างประเทศ
รวมทุกบัญชีและทุกสกุลของผู้ฝากรายนั้นต้องมีจำนวนไม่เกินหนึ่งล้านดอลลาร์สหรัฐหรือเทียบเท่าตามอัตราตลาดสำหรับผู้ฝากซึ่งเป็นบุคคลธรรมดา
และไม่เกินหนึ่งร้อยล้านดอลลาร์สหรัฐหรือเทียบเท่าตามอัตราตลาดสำหรับผู้ฝากซึ่งเป็นนิติบุคคล
ในกรณีที่ผู้ฝากประสงค์จะฝากเงินตราต่างประเทศเกินกว่าจำนวนที่กำหนดในวรรคหนึ่ง
ให้รับฝากได้อีกไม่เกินจำนวนที่ผู้ฝากยื่นเอกสารที่แสดงว่ามีภาระผูกพันที่จะต้องชำระเงินตราต่างประเทศให้แก่บุคคลในต่างประเทศหรือนิติบุคคลรับอนุญาตภายในสิบสองเดือนนับแต่วันที่รับฝากเงินตราต่างประเทศ
(ข)
รับฝากเงินตราต่างประเทศที่ผู้ฝากไม่สามารถแสดงว่ามีภาระผูกพัน
โดยยอดเงินฝากรวมทุกบัญชีและทุกสกุลของผู้ฝากต้องมีจำนวนไม่เกินหนึ่งแสนดอลลาร์สหรัฐหรือเทียบเท่าตามอัตราตลาดสำหรับผู้ฝากซึ่งเป็นบุคคลธรรมดา
และไม่เกินสามแสนดอลลาร์สหรัฐหรือเทียบเท่าตามอัตราตลาดสำหรับผู้ฝากซึ่งเป็นนิติบุคคล
การรับฝากเงินตราต่างประเทศตาม
(๑) และ (๒) ให้เป็นไปตามหลักเกณฑ์ วิธีการและเงื่อนไขตามที่เจ้าพนักงานกำหนด

ข้อ
๔ 
ประกาศฉบับนี้ให้ใช้บังคับตั้งแต่วันที่ ๔ กุมภาพันธ์ พ.ศ. ๒๕๕๑ เป็นต้นไป

ประกาศ ณ วันที่ ๑
กุมภาพันธ์ พ.ศ. ๒๕๕๑
ฉลองภพ  สุสังกร์กาญจน์
รัฐมนตรีว่าการกระทรวงการคลัง

วัชศักดิ์/ผู้จัดทำ
๑๒ มีนาคม ๒๕๕๑

โชติกานต์/ปรับปรุง
๑๔ มิถุนายน ๒๕๕๖

[๑] ราชกิจจานุเบกษา เล่ม ๑๒๕/ตอนพิเศษ ๕๐ ง/หน้า ๒๔/๗ มีนาคม ๒๕๕๑